Det finske skib, der onsdag aften påsejlede jernbanebroen i Aalborg, sejlede efter at alt dømme hurtigere end tilladt.

Inden for Aalborg Havns område må man ikke sejle hurtigere end 6 knob. Men det finske fragtskib Ramona, der onsdag aften ramte jernbanebroen med store konsekvenser for togtrafikken til følge, sejlede tilsyneladende noget hurtigere end det. På marinetraffic.com kan man følge skibets rute gennem Limfjorden, og skibets hastighed er også angivet ved flere punkter på ruten. Heraf fremgår det, at skibet ganske tæt på jernbanebroen havde en fart på 7,6 knob og ved flere positioner inden broen er skibets fart registreret til 8,7 og 8,8 knob. Det er angiveligt en kommunikationsbrist mellem kaptajnen og brovagten, der gjorde, at fragtskibet torpederede broen, og ifølge de første undersøgelser tyder intet på, at der er tale om tekniske fejl ved broen.